BETA

Af projektlederne

Det var faktisk hundekoldt den decembermorgen. Der var ikke isoleret i det værksted ved institut for X, hvor vi endelig skulle mødes og bygge prototyper på Mobibliotekscyklerne, efter flere måneder med spørgsmål til borgerne om indhold, spørgsmål til kollegerne om behov, brainstorms, testture i Højbjerg og en masse køreskole med både tuk og cykel.

Man kunne se sin egen ånde i værkstedet. Men Mikael og Alexander havde hængt lyskæder op, lavet kaffe og hentet guf og lyden af julemusik skabte, sammen med alle projekttegningerne, som var klistret op i værkstedet, et rum fuld af hygge og forventning.

Hele holdet skulle møde ind til en dag med download, interviews med eksperter og prototypebygning. Bjerge af pap havde hobet sig op i frokoststuen på Åby Bibliotek og kollegerne spurgte nysgerrigt til præcis, hvor mange prototyper vi skulle bygge og hvor store de der cykler egentlig var.

Det viste sig at grænserne for, hvor store cyklerne egentlig kunne være var overraskende vide:

”Hold lige den her Kim, så går jeg ned i den anden ende, så er der overdækning fra cyklen og helt ned til et træ eller en lygtepæl, et stykke væk.” ”Skal det ligesom skærme for regn, eller er det også for at skabe et rum man går ind i?” ” Måske kan man det uden, altså hvis man ligesom stiller op efter det, prøv, hvis man drejer cyklen sådan her”. ”Så kunne der måske også være et tæppe, man kan trække ud fra under cyklen? Hvis nu man skulle sidde og læse højt, så kunne folk sidde og ligge rundt omkring. ”Altså jeg mangler stadig, at finde ud af, hvor vi får plads til en konfettikanon?”

Der blev hurtigt varmt i det uisolerede værksted på institut for X, hvor ideerne føg om ørerne og alle byggede løs og videre på hinandens.

Det var faktisk helt dejligt at træde ud i decemberkulden og møde eventyrkaffe-cyklen, som rullede ind foran værkstedet, da alle havde høstet feedback på både gakkede og gangbare byggerier.

En mundfuld iskold luft og brandvarm kakao, og så var alle klar igen. Den stakkels kaffemand blev tæppebombet med spørgsmål: ” Hvordan vælger du, hvilke steder du tager hen?”, ”Hvorfor?”, ”Hvad fungerer bedst for dig, at stå tæt på en butik eller midt på en gade eller i en park?” ” Hvorfor?” ”Hvilken aldersgruppe opsøger dig mest?” ” Hvorfor tror du?”, ”Hvordan vælger du hvem du står sammen med?” ”Hvorfor?”

Der blev også spurgt ret meget til, hvordan man får øvet sig nok, i at køre sådan en stor cykel. Eventyrkaffemanden påstod, at man bare skulle øve sig i at være frygtløs …

Med maverne fulde af varm kakao og hovederne fulde af ideer gik flokken ned for at holde køreskole bag institut for X. Kort efter fyldtes luften af en blanding af hvin, dyt, den insisterende fræselyd af en TukTuk, der bliver presset op på 15 km/T i første gear og en masse jublende tilråb

– Man kan godt øve sig i at være frygtløs!